อลิอันซ์ ฝึกตัวแทน รับยุคดิจิทัล
อลิอันซ์ อยุธยา เปิดหลักสูตรอบรมตัวแทนระดับโลก ติดอาวุธดิจิทัลลุยตลาดเจนวาย
11 ส.ค. 2559

อลิอันซ์ อยุธยา เปิดหลักสูตรอบรมตัวแทนระดับโลก ติดอาวุธดิจิทัลลุยตลาดเจนวาย
นายวิทยา ชาญพานิชย์ รองกรรมการผู้จัดการใหญ่ สายงานบริหารช่องทางขายผ่านตัวแทน บริษัท อลิอันซ์ อยุธยา ประกันชีวิต เปิดเผยว่า บริษัทได้เปิดตัวหลักสูตร Allianz Masters ซึ่งเป็นหลักสูตรการเรียนการสอนระดับโลกมาพัฒนาศักยภาพและยกระดับฝ่ายขายมืออาชีพให้มีมาตรฐานสูงขึ้น และมีมาตรฐานเดียวกันทั่วทั้งภูมิภาคเอเชีย โดยเปิดใช้ใน 5 ประเทศ คือ ไทย จีน ไต้หวัน อินโดนีเซีย และมาเลเซีย
ทั้งนี้ ถือว่าสอดคล้องกับกลยุทธ์หลักของช่องทางตัวแทนของบริษัท โดยเฉพาะด้านการสรรหาและอบรมฝ่ายขายกลุ่มคนเจนวาย หรือผู้ที่มีอายุ 19-36 ปี ที่บริษัทมีถึง 60% ของตัวแทนทั้งหมด 1.14 หมื่นคน ในปัจจุบัน เช่นเดียวกับเทรนด์ผู้บริโภคในอนาคตที่ก้าวเข้าสู่ยุคเจนวายเช่นกัน
“หลักสูตรนี้จะมุ่งเน้นเพิ่มทักษะด้านดิจิทัลให้แก่ฝ่ายขายในแต่ละภูมิภาค เพื่อให้สามารถตอบโจทย์ความต้องการของผู้บริโภคในกลุ่มเจนวายได้ที่ผู้บริโภคสามารถค้นหาข้อมูลต่างๆ ได้บนโลกออนไลน์ เราจึงต้องให้ความสำคัญกับการให้ความรู้และข้อมูลเกี่ยวกับประกันชีวิตผ่านช่องทางสื่อดิจิทัลอย่างมีประสิทธิภาพ” นายวิทยา กล่าว
นายวิทยา กล่าวว่า หลักสูตรดังกล่าวนำเอาหลักสูตรที่ให้ความรู้ ทักษะ จากต่างประเทศมาปรับใช้ ประกอบด้วยเครื่องมือที่หลากหลาย อาทิ คอนเทนต์มัลติมีเดียและการเรียนรู้ด้านโซเชียลมีเดีย ที่จะช่วยให้ฝ่ายขายได้พัฒนาการมีส่วนร่วมของลูกค้ากับบริษัททั้งออฟไลน์และออนไลน์ รวมถึงการเพิ่มมูลค่าให้กับลูกค้า